Sesde skoolseun vas ná moord op videoThoriso Themane (Foto: ANA) Die moordsaak teen ses skoolseuns van Polokwane wat daarvan beskuldig word dat hulle ŉ plaaslike musikant, Thoriso Themane, vermoor het, is Donderdag in die landdroshof in dié stad uitgestel. Hofverrigtinge is uitgestel weens die inhegtenisneming van ŉ sesde verdagte. Al ses seuns, tussen 15 en 16 jaar oud, het in camera verskyn aangesien hulle minderjarig is. Lede van die gemeenskap en politieke partye het buite die hof saamgedrom en ter ondersteuning van Themane se familie betoog. Die ontstoke skare het daarop aangedring dat geregtigheid moet geskied. Themane se familie het egter nié die hofverrigtinge bygewoon nie, glo omdat hulle nog nie kans sien om sy vermeende moordenaars in die oë te kyk nie. Themane (27) is Saterdagaand in Florapark op dié dorp aangerand waarna hy vir dood agtergelaat is. Themane was vermoedelik op pad huis toe van ŉ musiekoefening by sy kerk toe hy deur die groep seuns oorval en aangerand is. Volgens die polisie is Themane Sondag gevind en na ’n hospitaal geneem waar hy aan sy beserings beswyk het. Die eerste vyf verdagtes is Woensdag in hegtenis geneem nadat video’s van dié moord, wat die seuns na bewering self gemaak het, wyd op sosiale media versprei is. Een van dié video’s wys hoe ŉ bebloede Themane gesleep, geslaan en geskop word. ŉ Ander wys hoe Themane se oënskynlik lewelose liggaam straat af gesleep word. ’n Derde video wys hoe een van die seuns, geklee in ’n skooluniform, oor die moord spog waarna hy beweer dat niks met hom sal gebeur nie, aangesien sy pa glo onaantasbaar is. Dié seun se pa is ’n afgetrede polisiebeampte. Sowetan het berig dat die afgetrede polisiebeampte sy seun se bewerings dat hy “onaantasbaar” is, ontken het. Die pa, wat nie genoem kan word nie om die seun se identiteit te beskerm, het gesê sy seun het aan hom gesê dat Themane ŉ selfoon van een van sy vriende gesteel het en dat hulle hom agtervolg het om dit terug te kry. Dit was glo die eerste keer dat sy seun na bewering betrokke is by kriminele aktiwiteite, het hy aan die koerant gesê. Die seuns sal na verwagting volgende week weer in die hof verskyn.